钦定古今图书集成/历象汇编/历法典/第108卷 > 大学衍义补 > 测极议 宋沈括
## 钦定古今图书集成/历象汇编/历法典/第108卷 > 大学衍义补 > 测极议 宋沈括

天文家有浑仪测天之器，设于崇台以候垂象者，则
古玑衡是也。浑象符天之器，以水激之，或以水银转
之，置于密室，与天行相符。张衡、陆绩所为，及开元中
置于武成殿者，皆此器也。皇祐中，礼部试《玑衡正天
文之器赋》，举人皆杂用浑象事，试官亦自不晓，第为
高等。汉以前皆以北辰居天中，故谓之极星。自祖暅
“以玑衡考验天极不动处，乃在极星之末，犹一度有
馀。熙宁中，予受诏典领历官，杂考星历，以玑衡求极
星。初夜在窥管中，少时复出，以此知窥管小，不能容
极星游转，乃稍稍展窥管候之。凡历三月，极星方游
于窥管之内，常见不隐，然后知天极不动处远极星
犹三度有馀。每极星入窥管，别画为”一图，图为一圆
规，乃画极星于规中，具初夜、中夜、后夜所见各图之，
凡为二百馀图。极星方常循圆规之内，夜夜不差。予
于《熙宁历奏议》中叙之甚详。